Index - Bulvár - Továbbra sincs ötös a lottón
Továbbra sincs ötös a lottón
2003.08.23. 20:07
Továbbra sincs ötös a lottón, így a jövő heti telitalálat nyereménye 2,5 milliárd forint - mondta Somorai László, a Szerencsejáték Rt. szóvivője szombaton este az MTI-nek.
"Úgy tudjuk, hogy Európában jelenleg ez a legnagyobb várható főnyeremény, miután az eddigi csúcsot, a mintegy 16 milliárd forint értékű jackpot-ot elnyerték Olaszországban a múlt héten" - tette hozzá a szóvivő.
Az elmúlt héten mintegy 8,2 millió alapjáték érkezett be az ötös lottóra, a jövő héten hasonló mennyiségű játékra számítanak.
Somorai László elmondta: ezen a héten a Szerencsejáték Rt. összbevétele meghaladta a 2,2 milliárd forintot. Mint mondta, Magyarországon tavaly december végén volt az eddigi legnagyobb nyeremény az ötös lottón, amikor közel 3 milliárd forintot nyert meg valaki.
A Szerencsejáték Rt. tájékoztatása szerint a 34. héten megtartott ötös lottó és joker számsorsoláson a következő számokat húzták:
Nyerőszámok: 25 (huszonöt) 28 (huszonnyolc) 45 (negyvenöt) 55 (ötvenöt) 74 (hetvennégy) Joker-szám: 242273. Az 1 darab telitalálatos Jokerre 234.013.788 forintot fizetnek. Nyeremények: 5 találatos szelvény nem volt, a 4 találatosokra 1.745.718 forintot; a 3 találatosokra 14.422; a 2 találatosokra 950 forintot fizetnek.